Uuendatud: 21.06.2012, kell 19:06
Valitsuse kommunikatsioonibüroo, 21.06.2012 19:04
Tallinn, Stenbocki maja, 21. juuni 2012 – Valitsus kinnitas tänasel kabinetinõupidamisel hariduskorralduse põhimõtted, mis peavad tagama selge vastutuse jaotuse üldharidussüsteemis, õpetajaameti väärtustamise, efektiivse koolivõrgu ning läbipaistvama rahastamissüsteemi.
Valitsuskabinet kinnitas haridus- ja teadusministeeriumi esitatud hariduskorralduse kaasajastatud põhimõtted, et tagada kõigile õpilastele kõikjal Eestis kõigil haridustasemetel võrdselt kättesaadav ning kvaliteetne haridus.
Uute põhimõtete kohaselt vastutab koolide tegevuse, sh õppetöö korralduse ja tulemuslikkuse eest kooli juht, kelle otsustusõigusi ja vastutust suurendatakse. Eesmärgiks seatakse õpetaja palga alammäära viimine riigi keskmise palga tasemele alustades õpetajate palga alammäärast vähemalt 700 eurost kuus alates 1. jaanuar 2013.
Õpetajate ja õpilaste töökorralduse lihtsustamiseks eristatakse edaspidi põhikooli ja gümnaasiumi riiklikes õppekavades prioriteetsed õpitulemused ning kujundatakse vastavalt koolide taseme- ja lõputööd. Õpitulemuste eristamine annab ka võimaluse vähendada õpetajate õpetamis- kui ka õpilaste õpikoormust.
Kohalikele omavalitsustele riigi poolt eraldatava haridustoetuse arvestus muudetakse kinnitatud põhimõtete kohaselt sihtotstarbeliseks ja omavalitsuste põhiseks, tõstes seeläbi kohalike omavalitsuste vastutust ning rolli üldhariduskorralduses. Ühtlasi lahutatakse põhikoolide ja gümnaasiumiastmete rahastamine.
Haridus- ja teadusministeerium esitab hariduskorralduse kaasajastamise põhimõtteid kehtestava põhikooli ja gümnaasiumiseaduse ning Eesti Vabariigi haridusseaduse muutmise seaduse eelnõu koos vastavate rakendusaktide eelnõudega Vabariigi Valitsuse istungile hiljemalt 1.oktoobriks 2012. aastal.
Valitsus.ee loomisel on peetud silmas, et siin avaldatav info oleks kättesaadav ja kasutatav võimalikult paljudele inimestele.